《前十三章未见营创之意因成古风》
宋代·郭印

纷纷世间法，失得随所寓。
有心不吾来，无以不吾拒。
敝帚贵千金，穷阎封万户。
或理先默定，畴能测其故。
我生麋鹿姿，林壑所忻慕。
抗志老渊明，早卜柴桑住。
蓬门直清江，傍有万竹坞。
捐金买寻丈，地主牢不许。
往来二十秋，垂涎焦肺腑。
谁欤诱其衷，百亩倏见予。
云栖眇空明，似有神物护。
物林两腋风，步武觉轻举。
三径手自开，一一通幽处。
取胜著新亭，揭名非苟取。
遐光远山入，静听珍禽语。
园花四时春，岸木千年古。
昔也荆榛场，今焉琼玉府。
清境世所无，金谷谁比数。
再拜天之赐，从兹谢簪组。
名宦空疲人，视此真粪土。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。